Umjetnički prikaz incidenta
Suffolk na karti Britanije
**Incident u Rendleshamskoj šumi** (engleski **Rendlesham Forrest Incident**) pojam je za neobjašnjiva viđenja NLO-a u šumi Rendlesham, u engleskom Suffolku, koji se odigrao između 24. i 27. prosinca 1980. (ovisno o različitim verzijama). Očevici su bili vojnici. Zbog popularnosti događaja, neki su ga nazvali "britanskim Roswellom".

Kraljevske zračne snage (RAF) tada su imale dvije vojne baze u šumi, RAF Bentwaters i RAF Woodbridge. U to vrijeme, koristila ih je američka vojska. Spomenute noći, stražari RAF Woodbridgea su primjetili tajnovita svjetla na nebu koja su sletjela otprilike 500 metara daleko u šumi. Vojnici su pomislili da se radi o malenom zrakoplovu koji se zapalio i srušio, pa su usred noći krenuli istražiti stvar. Međutim, tamo su primjetili čudna svjetla koja se kreću između drveća. Jedan od očevidaca, narednik Jim Penniston, tvrdi da se radilo o "letjelici nepoznatog porijekla" te da je bila topla kada ju je dotaknuo. Zabilježio je i neobične simbole. Letjelica je izgledala poput trokuta te je bila otprilike dva metra visoka. Nakon 10-ak minuta, objekt je navodno odletio u nebo. Idući dan, Penniston je na lokaciji našao tri otiska na tlu, koje je vjerojatno ostavila letjelica. 

Idući dan, u ranim jutarnjim satima, vojnici su se vratili na lokaciju sa detektorima radijacije, no nalazi istih su sporni. Poručnik Charles I. Halt osobno je istražio viđenja te snimao razgovore vojnika na audio kazeti. Tada se pojavilo novo neobjašnjivo svjetlo na nebu, pulsiralo, odvojilo se na pet dijelova i nestalo na horizontu.

Usprkos svjedočenju raznih svjedoka, događaj je i danas osporavan, a neki skeptici idu toliko daleko da smatraju da se radi o obližnjem svjetioniku, meteoru ili običnoj špijunskoj letjelici. 2002. britansko ministarstvo obrane objavilo je izvještaj o incidentu dug 178 stranica, ali bez konkretnih zaključaka.

U popularnoj kulturi
--------------------

* Larry King je u 2007. napravio intervju sa Pennistonom o ovom događaju
* Emisija "Na rubu znanosti" je u nekoliko navrata izvještavala o incidentu.
* Emisija "Neriješene misterije" je 18. rujna 1991. napravila izvještaj o incidentu, pod nazivom "*Bentwaters UFO*".
* Emisija "*Strange But True?*" (1994.)
* Emisija "*Britain's Closest Encounter*" (2008.)
* Dokumentarci "*UFO Invasion at Rendlesham*" (2003.), "*British UFO Files*" (2004.), "*Britain's Roswell*" (2005.)

Izvori
------

1. ↑  BBC News (2009-08-17). „Minister warned over 'UK Roswell'". Pristupljeno 11-03-2011.
2. ↑  Ian Ridpath. „Penniston's notebook". Pristupljeno 11-03-2011.
3. 1 2 3  Scott Veale (8-12-2002). „Word for Word/The Rendlesham File; Let There Be Lights: Britons Get One Less Thing to Worry About". New York Times. Pristupljeno 11-03-2011.
4. ↑  Ian Ridpath. „Were the radiation readings significant?". Pristupljeno 2007-04-17.
5. ↑  Tim Printy. „The AN/PDR-27 SUNlite, vol. 2. no.6 p.10". Pristupljeno 2010-11-02.
6. ↑  Mark Murphy (2009-08-17). „Rendlesham Revealed: New evidence in UFO mystery". BBC News. Pristupljeno 11-03-2011.
7. ↑  „Britain's Closest Encounters". Internet Movie Database. Pristupljeno 11-03-2011.
8. ↑  „UFO Invasion at Rendlesham". Internet Movie Database. Pristupljeno 11-03-2011.

Vanjske poveznice
-----------------

* Video svjedočenje Pennistona
* James Penniston i John Burroughs, website i forum o informacijama o događaju iz 1980. Arhivirano 2010-11-13 na Wayback Machine-u
* The Rendlesham forest incident Website Arhivirano 2009-02-27 na Wayback Machine-u
* Ian Ridpath analizira incident
* Nacionalna arhiva NLO dosjea Arhivirano 2009-02-10 na Wayback Machine-u
* Fotografije i detalna mapa područja